DELPROSJEKT  I  PLUTO:

Hvordan bruke IKT-baserte læringsformer i det tverrfaglige studiet ”Natur, samfunn og miljø”

Bakgrunn

Naturfaget i skolen i dag har ikke den fokus som er nødvendig for at alle elever skal få kjennskap til og innsikt i naturfaglig tenkemåte og naturfaglige arbeidsmetoder. Naturfaget i si nåværende form blir opplevd som vanskelig, gammeldags og lite i takt med tida. Elever velger bort faget i videregående skole, da det er vanskelig å oppnå ”gode” karakterer sammenligna med andre valgbare fag. Dette fører til en vanskelig situasjon for naturfaget i  lærerutdanninga, da naturfagstudiet, som andre fagområder, har et faglig nivå som skal gå utover  pensum i videregående skole.

Informasjons- og kommunikasjonsteknologi (IKT) er et felt som skolen etterhvert har tatt tak i. Rammeplanen for lærerutdanninga har som mål at alle fag skal integrere IKT i undervisning og læring. For å kunne oppnå dette, er det viktig at fagmiljøene har den nødvendige kunnskapen og kompetansen til å kunne utføre dette i praksis. 

Vi står i dag på terskelen av kommunikasjonssamfunnet, et samfunn der teknologien gir nye verktøy for samhandling, formidling og informasjonsinnhenting. Som lærerutdannere har vi en sentral rolle i utviklinga av dette samfunnet, gjennom vårt ansvar for å utdanne kompetente lærere til den norske skolen.

Høgskulen i Volda har som visjon at innen utgangen av år 2003 skal lærerutdanninga i Volda være en nasjonal vegviser for integrert bruk av IKT.  For å nå dette målet ønsker vi i naturfagseksjonen ved Høgskolen i Volda å starte et prosjekt med tittelen  ”Hvordan bruke IKT-baserte læringsformer i det tverrfaglige studiet ”Natur, samfunn og miljø?”. Formålet med prosjektet er å skape ei bedre naturfagutdanning, både for studenter og tilsatte gjennom bruk av IKT. Faget ”Natur, samfunn og miljø” er et obligatorisk studium som er lagt til tredje året i lærerutdanninga. Omfanget er 10 vekttal.

Prosjektbeskrivelse:

Hovedidé

Hovedidéen bak prosjektet er ei forståelse av at IKT-baserte læringsformer etterhvert blir nødvendige i videreføringa av norsk lærerutdanning, enten som støtte til tradisjonell undervisning eller som basis for fruktbar læring, slik faget er forma i dag (nåværende rammeplan for allmennlærerstudiet). Det er en forutsetning at slik integrering av IKT blir vurdert både faglig og pedagogisk på en slik måte at en aktivt kan velge de delene av fagstoffet som passer til slike læringsformer. For å nå dette målet, og målene som er definert innledningsvis, vil delprosjektet få en slik grovstruktur:

· Kartlegging av eksisterende bruk av IKT-baserte læringsformer

· Videreføring av temabasert ”undervisning”

· Forsøk med det rammeplanbaserte temaet ”Stoffer, ressurser og kretsløp”

· Gjennomføring og evaluering

Vi er med andre ord interessert i kjennskap til hvordan IKT-baserte læringsformer kan gi utslag i læringseffekten ved temabasert naturfagutdanning.

Læremidler

Læremidler tilknytta prosjektet er i all hovedsak baserte på ferdigutvikla programvare som for eksempel diskusjonsforum, videokonferanse, bildebehandling og nettpublisering. Videre vil vi benytte pedagogisk programvare som simulerer modeller (animasjon/video) som tradisjonelt sett har en høg faglig terskel sammenligna med anna fagstoff.

Praksis

Praksisdelen i studiemodellen tar utgangspunkt i direkte kontakt med studenter, faglærer og elever. Tradisjonelt sett har praksisdelen hatt som utgangspunkt at faglærer kommer på praksisbesøk, der opplegget blir gjennomgått, utført og evaluert (førveiledning, gjennomføring, etterveiledning). Øvingslærer og studenter har derfor i stor grad arbeidet seg imellom, med liten kontakt med lærestedet. En tettere kontakt over nettet utenom praksisbesøket med øvingslærer, studenter og elever, gjør det mulig å se dette i en ny sammenheng. Prosjektet tar derfor sikte på å legge opp til nettbasert kontakt gjennom hele praksisdelen, blant anna:

· Diskusjonsgrupper

· Videokonferanse med øvingslærer, studenter og elever

· Utvikling av heimeside i forbindelse med prosjektarbeid

· Informasjonssøk på nettet

· Pedagogisk programvare

Mål
Målsettinga for prosjektet er å skape et læringsmiljø som er i takt med utviklinga i kommunikasjonssamfunnet. Elever og studenter har i dag større audiovisuelle krav til undervisning og læring enn det som tradisjonelt sett har vært presentert i ulike fagmiljø. Dette delprosjektet vil derfor i særlig grad fokusere på delpunkt 2 i prosjektets overordna målsettinger: Hvordan nye kommunikasjonsformer og IKT virker inn på/endrer/utvikler student/elevrolle og lærerrolle.

Vi ser derfor for oss en målstruktur basert på denne disposisjonen:

1)
Læringsmiljøet i cyberspace

· Kunne vurdere forskjeller mellom læring i klasserom og læring på nettet

· Ha innsikt i omfang, tid og gruppestørrelse ved denne typen læring

· Teknologisk innsikt

2)
Oppbygging av elektroniske læringsmiljøer

3) Digitalisering av tradisjonell undervisning

Gjennom denne disposisjonen har vi som mål å utarbeide, implementere og evaluere en omstillingsplan som skal skape ei bedre og mer mangfoldig lærerutdanning i naturfag. Prosjektet skal vise hvordan naturfagutdanninga kan utvikle og forbedre eksisterende tilbud internt og eksternt ved bruk av IKT. Prosjektet vil ha fokus på den nye lærerrollen slik denne er skildra i Læreplanverket for den 10-årige grunnskolen, og hvordan en kan utdanne kompetente lærere som kan bruke IKT som pedagogisk verktøy til støtte i sin praksis. Den teknologiske utviklinga gjør det i dag mulig å skape levende og engasjerende læringssituasjoner på andre måter enn før. Prosjektet har som mål å bedre læringssituasjonen for studentene og løfte det metodiske aspektet som følge av teknologibaserte undervisningsmetoder innenfor ulike fagområder i naturfag. Dette vil i sin tur føre til endra og mer varierte læringsstrategier for studentene. Vi legger altså prinsippene for erfaringslæring til grunn for utviklingsarbeidet vårt. Det blir viktig å ha som mål at alle undervisningssituasjoner kan legges til rette for bedre læring og flere læringsformer.

Pedagogisk omstilling
Den virkelege utfordringa er å løsrive seg fra sin egen undervisningspraksis som ofte er basert på lærerskolens seminartradisjon og universitetets forelesingstradisjon. Faktorer for god læring er innlevelse, variasjon, interaksjon og erfaring knytta til situasjon. Et mål vil være å skape gode læringssituasjoner som kan være modeller for studenter og lærere i egen praksis.
Gjenbrukbare løsninger

Prosjektet vil i all hovedsak bruke kjente tekniske løsninger som uten videre kan overføres til ulike læresteder. Dette har sjølsagt som forutsetning at maskinpark og programvare er tilfredsstillende i forhold til moderne bruk. Brukerterskelen til programvaren er lav. 

Naturfagseksjonen har i år (00/01) et 10 vt. tilbud på internett (Natur- og miljøfag 1). Denne studiemodellen baserer seg nettopp på nyere tenking innen didaktiske tilnærminger til faget, samt utprøvinger av nye, spennende vinklinger til det faglige stoffet (for eksempel virtuell artssamling). URL: http://fuv.hivolda.no/cgi-bin/digitun/imaker?id=23487. Verktøyet som blir brukt i denne sammenhengen er basert på programvaren Imaker. (”Digitun” på folkemunne). Denne fungerer i dag mest som en informasjonskiosk for studenter og tilsatte ved høgskolen. Ei videreutvikling av lignende programvare er nødvendig i forbindelse med utviklinga av IKT-baserte læringsformer.

Kunnskapsflyt i naturfagmiljøet

Det er en forutsetning at alle i naturfagseksjonen får innsikt i og erfaring med denne typen undervisning og læring. Dette skal gjøres tredelt:

· Innsikt og erfaring med pedagogisk tenkemåte og pedagogiske virkemidler

· Innsikt og erfaring med tekniske hjelpemidler

· Innsikt og erfaring med problemløsning på nettet som pedagogisk virkemiddel

For å nå dette delmålet vil prosjektet ta i bruk kollegabasert veiledning, der prosjektansvarlig har et hovedansvar for gjennomføringa av dette.

Læringsutbytte
Prosjektet vil undersøke i hvilken grad økt satsing på IKT gir økt læringseffekt som følge av mellom anna høgere oppmerksomhet og motivasjon og bedre bearbeiding av informasjon hos studentene. Aktive studenter som er med i heile læringsprosessen/prosjektet, skal ved egen aktivitet og ulike metodiske tilretteleggelser oppleve mestring og større faglig utbytte. En like viktig faktor er å erfare at ikke alt innafor IKT er like egna til bruk i undervisningsvirksomhet og at kunnskap og erfaring i bruk av IKT vil gjøre den enkelte lærer i stand til å vurdere mediet kritisk og pedagogisk.


Praktisk sett vil evalueringa av studiet fungere som en basis for videre arbeid. I tillegg til ei fagkritisk gruppe, vil alle studenter få anledning til innspill gjennom heile studieperioden. Det er også et mål at studentene sin kompetanse ved studieslutt blir vurdert i forhold til kravene som ligger i rammeplanen.

Høy kommunikasjonsfaktor
Kobling mellom teori og praksis er sentralt i all læringsvirksomhet. Anledning til mer fleksible kontaktformer mellom lærer og studenter viktige, samtidig som en har en klar oppfatning av at IKT ikke kan erstatte den menneskelige faktor. Bruk av IKT vil også kunne bedre den interne og eksterne kommunikasjonen mellom studenter og lærere i naturfag. Slik vil vi også bedre kontakten til praksisfeltet og de lærerne som høgskolen bruker i praksis og dermed gi studentene en større helhet i praksisen.

Handlings- og vurderingskompetanse innen bruk av IKT
Studenter og lærerer må utvikle gode holdninger til mediet og til læring i et IKT-samfunn. Kunnskap, kompetanse og læring må koples sammen med ei etisk vurdering med fokus på møte mellom mennesker. Økt kunnskap om bruk av IKT (handlingskompetanse) vil føre til økt vurdering og vektlegging av mediets fordeler og begrensinger.

Endring av fagplaner
Den omstillinga vi ser for oss vil medføre en gjennomgang av fagplaner med fokus på hvor og hvorfor man kan/bør bruke IKT, spesielt med tanke på evalueringsformer.

